J E G Y Z Ő K Ö N Y V

# Készült: 2020. február 6.-án a magyarsarlósi Polgármesteri Hivatal

**épületében megtartott 17:30 órakor kezdődő képviselő- testületi ülésén.**

**Jelen vannak:** Dukai Zoltán polgármester

 Füller Balázs (alpolgármester)

 Mácsai Réka képviselő

 Szomorné Sebők Bernadett képviselő

**Igazoltan távol maradt:**

 Bökös Ernő képviselő

**Tanácskozási joggal jelen van**:

 Dr. Jávorcsik Béla jegyző

 Seriné Szabó Éva pénzügyi vezető

Dukai Zoltán polgármester: Köszöntök mindenkit a mai testületi ülésen, megállapítom, hogy a képviselő-testület 5 tagjából 4 jelen van, ezért határozatképesek vagyunk. Javaslom, hogy fogadjuk el az alábbi, módosított napirendet:

# NAPIREND

**1. napirendi pont**

2020. költségvetés tervezetének ismertetése, megvitatása.

Előadó: Seriné Szabó Éva pénzügyi vezető

 **2. napirendi pont**

Európai Uniós testvértelepülési-program pályázatának ismertetése.

Előadó : Dukai Zoltán polgármester

**3. napirendi pont**

Tájékoztatás a folyamatban lévő pályázatokról: (Szennyvízcsatorna pályázat, könyvtárpályázat, közmunkapályázat, Vidékfejlesztési Program pályázatai…)

Előadó : Dukai Zoltán polgármester

**4. napirendi pont**

Egyebek: Beszámoló a folyamatban lévő önkormányzati fejlesztésekről, karbantartásokról. Tervezett rendezvények, tűzifa támogatás,

Előadó : Dukai Zoltán  polgármester

**5. napirendi pont**

Zárt ülés: Segélykérelmek megtárgyalása.

Előadó: Dukai Zoltán polgármester

A képviselő-testület 4 igen szavazattal (egyhangúlag ) elfogadta a napirendet.

**1. napirendi pont**

2020. költségvetés tervezetének ismertetése, megvitatása.

Előadó: Seriné Szabó Éva pénzügyi vezető

Dukai Zoltán polgármester: Köszöntöm Seriné Szabó Éva pénzügyi előadót és

felkérem, hogy ismertesse a 2020. évi költségvetési adatokat.

Seriné Szabó Éva pénzügyi vezető: Az előterjesztésben szereplő adatok közül szeretném kiemelni a 21 millió forintos tartalékot. Tervezésre került a szennyvíz pályázat önrésze és a konzorciumban megvalósuló útpályázat 2020. évre esedékes önrésze. A táblázat 3 oszlopa tartalmazza a múlt évi terv, tény és az idei terv adatokat. (ismerteti a költségvetési tábla adatait)

Dukai Zoltán polgármester: Néhány mondatban még összefoglalnám a költségvetést: A számokból látszik, hogy az idei bevételünk 44 millió forint, a kiadásunk 23 millió forint, a megtakarításunk 21 millió forint körül várható. Ez a megtakarítás, hozzávetőleg az elmúlt 8 év eredménye, mely a pályázatoknak köszönhető. Minden fejlesztés, mely az elmúlt időszakban megvalósult pályázatokból származik. Önerő igénybevételére minimális mértékben került sor, ha jobban megnézzük az adatokat láthatjuk, hogy jelenleg közel akkora megtakarítással rendelkezünk, mint az egy éves magyarsarlósi költségvetés. Az adatokból azonban az is kiderül, hogy idén az állami támogatás mértéke 3 millió forinttal csökkent ez több mint 10%-os elvonást jelent a költségvetés arányában, mely tudtommal minden önkormányzatot érint.

Mácsai Réka képviselő: Azt szeretném kérdezni, hogy van-e olyan felettes szerv, amelynek a jóváhagyása kell a költségvetés elfogadásához.

Seriné Szabó Éva pénzügyi vezető: Nincs, a vonatkozó jogszabályoknak megfelelő tartalommal és formában kell elkészíteni és évente legalább 1 alkalommal kell módosítani.

Mácsai Réka képviselő: A támogatás hogyan érkezik meg az önkormányzathoz?

Seriné Szabó Éva pénzügyi vezető: Nettó finanszírozás elve szerint kapjuk a MÁK-on keresztül a bért. Egyébként havi bontásban kapjuk a támogatásokat.

Első körben a tavalyi költségvetési rendelet módosítását kellene elfogadni, a március 4.-i együttes ülésen lesz tárgyalva a Hivatal költségvetése és utána lehet a költségvetési és zárszámadási rendeletet elfogadni.

Dukai Zoltán polgármester: Az elhangzottak értelmében javaslom, hogy hozzunk határozatot arról, hogy a költségvetés irányszámaival elfogadjuk a rendelettervezetet és rendeletet kell alkotnunk a tavalyi költségvetés módosításáról is. Javaslom, hogy szavazzunk erről:

A képviselő-testület 4 igen szavazattal (egyhangúlag) meghozta az alábbi határozatot:

# Szám: 1 / 2020. (II.06. ) sz. határozat

**Tárgy: A 2020. évi költségvetési irányszámok elfogadása**

H A T Á R O Z A T

Magyarsarlós Község Önkormányzata képviselő-testülete 4 igen szavazattal, egyhangúlag elfogadja a 2020. évi költségvetési adatokat és felkéri a pénzügyi vezetőt és jegyzőt, hogy a soron következő ülésre készítse el a költségvetési és zárszámadási rendelet.

Felelős: Polgármester, Jegyző, Pénzügyi vezető

Határidő: értelem szerint

Erről jegyzőkönyvi kivonaton értesül:

1) Irattár

A képviselő-testület 4 igen szavazattal (egyhangúlag) megalkotta az alábbi rendeletet:

**Magyarsarlós Községi Önkormányzat képviselő-testületének 1/2020. (.) Önkormányzati rendelete az önkormányzat 2019. évi költségvetéséről szóló 3/2019. (III. 29.) számú rendelet módosításáról.**

 **2. napirendi pont**

Európai Uniós testvértelepülési-program pályázatának ismertetése.

Előadó : Dukai Zoltán polgármester

Dukai Zoltán polgármester: A testvértelepüléssel járó költségek fedezésére mindig igyekeztem pályázati támogatásokat szerezni. Így azok a lakosok, akik ebben nem vesznek részt nincsenek hátrányban a költségvetési kiadások egyoldalú felhasználása miatt. Önkormányzatunk már korábban többször nyert EUROPE FOR CITIZENS pályázaton testvérkapcsolat létrehozására/ápolására. Idén ismételten sikerült beadtunk az igényünket a EACEA-52-2019-1 pályázatra, amellyel 5040 euróra pályáztunk.

Az alábbi határozati javaslatot terjesztem a képviselő-testület elé:

**Szám: 2/2020(II.06.) sz. határozat**

**Tárgy: EUROPE FOR CITIZENS pályázat**

H A T Á R O Z A T

Magyarsarlós Község Önkormányzata képviselő-testülete 4 igen szavazattal (egyhangúlag) elhatározza, hogy EUROPE FOR CITIZENS EACEA-52-2019-1 pályázaton részt kíván venni.

Felelős: polgármester

Határidő: Értelem szerint

Erről jegyzőkönyvi kivonaton értesül:

1./ Pénzügy

**3. napirendi pont**

Tájékoztatás a folyamatban lévő pályázatokról: (Szennyvízcsatorna pályázat, könyvtárpályázat, közmunkapályázat, Vidékfejlesztési Program pályázatai…)

Előadó : Dukai Zoltán polgármester

Dukai Zoltán polgármester: Ahogy korábban is jeleztem, a szennyvíz- pályázatnál az elhúzódó bírálat miatt, a benyújtáshoz képest megnövekedtek az árak, ezért az önrész is emelkedett. Az önerő két részből áll: lakossági és önkormányzati támogatásból. A 2020-as árakkal kalkulálva összesen 198.295.000 Ft. összköltséggel számolhatunk, melyből a támogatási igényünk szinte a maximumon volt, 154 343 867 forintot. Az önerő mértéke 43 950 133 Ft-ra emelkedett. Ebből az önkormányzat önrésze 20 millió forint, a lakosság korábbi testületin elfogadott együttes önrésze: 14 millió forint. Látható, hogy még mindig hiányzik 10 millió forint a szennyvíz megvalósításához Dr. Viski József helyettes államtitkár úrnak írtam levelet, amelyben levezettem a hiányzó önrész okait és segítséget kértem a pályázat megvalósításához. (a levelet a *jegyzőkönyv 1. számú melléklete tartalmazza*). Válasz eddig még nem érkezett. Dr. Hoppál Péter országgyűlési képviselőnktől is támogatást kértem az ügyben, kinek kolléganője írásban is jelezte, hogy jelenleg többen dolgoznak a magyarsarlósi hiány megoldásán. (A levelet, a *2. számú melléklet tartalmazza.)*

A Magyar Falu pályázat keretében 2019 szeptemberében útfejlesztésre benyújtott pályázatunkat a tartaléklistáról is törölték. Ez a Balló féle fatelep és a Jókai utca „Y” felújításáról, valamint a bejáróinak aszfaltozásáról szólt. A fejlesztést ennek ellenére sikerült megoldani. A 2018-ban benyújtott Rendezvényház pályázatunk elutasításra került, mert a templom felújítása részesült előnyben. Értesültem egy pályázatról, mely tavasszal kerül kiírásra. A helyi védelem alatt álló épületek felújítására lehet pályázni: magánszemélyek 80 %, az önkormányzatnak 50 % támogatási aránnyal.

Szeretném, ha a Rendezvényházunk katasztrofális állapotban lévő összes nyílászáróját lecserélnénk és a lábazatot is új, lélegeztető vakolattal látnánk el.

Füller Attilával egyeztettem a várható költségekről, melynek értelmében összesen 2,5 millió forinttal számolhatunk, ennek 50%-a terhelne minket. A pályázat elkészítésében Réka segítségét szeretném majd kérni.

A Jókai utca vízelvezetésére benyújtott TOP pályázatunk elbírálás alatt van.

A Csorba Győző Könyvtártól pályázati úton új bútorokat nyertünk.

Az Agrárminisztériumtól kaptunk egy hiánypótlást, néhány fényképet kellett feltöltenem, amelyen a támogató szervezet logója szerepel. Így rövidesen megérkezik az őszi rendezvényünk támogatása is.

Dukai Zoltán polgármester: Javaslom, hogy szavazzunk erről:

A képviselő-testület 4 igen szavazattal (egyhangúlag) meghozta az alábbi határozatot:

# Szám: 3 / 2020. (II.06.) sz. határozat

**Tárgy: Pályázatokról szóló beszámoló jóváhagyása**

H A T Á R O Z A T

Magyarsarlós Község Önkormányzata képviselő-testülete 4 igen szavazattal, egyhangúlag elfogadja a polgármester pályázatokról szóló beszámolóját.

Felelős: Polgármester

Határidő: értelem szerint

Erről jegyzőkönyvi kivonaton értesül:

1) Irattár

**4. napirendi pont**

Egyebek: Beszámoló a folyamatban lévő önkormányzati fejlesztésekről, karbantartásokról. Tervezett rendezvények, tűzifa támogatás.

Előadó : Dukai Zoltán  polgármester

Dukai Zoltán polgármester: Ezúton is szeretném megköszönni Járó Szilviának, hogy a Magyar Közút díjmentesen kihelyezte a prizmákat a szalagkorlátra és az út szélét jelző oszlopokat a bekötőútra, így ez nem került külön költségünkbe.

A legutóbbi ülésünkön döntöttünk arról, hogy az idős, magatehetetlen emberek ellátása miatt továbbra is változatlan összegben támogatjuk a házi gondozást. Elírás miatt a határozatban 35.000 Ft/hó összeg lett feltüntetve, melyet későn vettem észre. A helyes összeg 30.000 Ft./hó. Javaslom ennek módosítását.

A képviselő-testület 4 igen szavazattal (egyhangúlag) meghozta az alábbi határozatot:

# Szám: 4/2020. (II.06.) sz. határozat

**Tárgy: Házi segítségnyújtás támogatása**

H A T Á R O Z A T

Magyarsarlós Község Önkormányzata képviselő-testülete 4 igen szavazattal, egyhangúlag elhatározza, hogy 2020. évben havi 30.000 Ft. összeggel hozzájárul a házi szociális gondozás finanszírozásához.

Felelős: Polgármester

Határidő: értelem szerint

Erről jegyzőkönyvi kivonaton értesül:

1) Irattár

Dukai Zoltán polgármester  Papp Róbert kérésére a Magyarsarlós 098/12 helyrajzi számon lévő ingatlanon kialakítandó közforgalom elől elzárt magánút és a 097 helyrajzi számú önkormányzati út útcsatlakozás építési munkáihoz a közútkezelői hozzájárulást kiadtam, mivel teljes egészében magánterületen létesítette ezt az utat.

Mácsai Réka képviselő: Miért kellettehhez az Önkormányzat hozzájárulása?

dr. Jávorcsik Béla jegyző: Azért, mert egy ponton, a csatlakozásnál önkormányzati utat érint.

Dukai Zoltán polgármester : Önkormányzatunk, a Sarlósi-Hírmondóban hirdette meg a rászorultsági alapon igénybe vehető tűzifa támogatást. A fát, Rinenbach Ferenc (halastó tulajdonos) a településünkön áthúzódó utak nagy terhelésnek kitett használatáért adta önkormányzatunknak. A meghirdetett támogatásra eddig nem érkezett rászorultságon alapuló kérelem. Javaslom, hogy olyan lakosaink között osszuk szét a fát, akik az elmúlt években munkájukkal hozzájárultak településünk fejlődéséhez, karbantartásához. Ennek értelmében a Mária-kert gondozóira és a polgárőrség vezetőségére gondoltam. Amennyiben marad fa és érkezik még igénylés természetesen juttatnánk belőle.

dr. Jávorcsik Béla jegyző: Mivel a fát nem az állami keretből kaptuk, nem kell hozzá határozat.

A Testület tudomásul vette a bejelentést.

Dukai Zoltán polgármester : A rendezvényeinkről annyit szeretnék elmondani, hogy jól sikerült az adventi forralt borozás. Köszönöm a testületi tagoknak a sok segítséget, mellyel hozzájárultatok a rendezvényhez. Azt hiszem új hagyományt teremtettetek. Köszönöm.

Egyházközségi megbeszélésen jártam Kozármislenyben január 17-én. Itt döntöttünk a Február 22.-én megrendezésre kerülő farsangi bálról, mely idén Magyarsarlóson kerülne megrendezésre. A plébános úr is meghirdeti a rendezvényt a környező falvakban. Az Agrárminisztérium által támogatott rendezvényről maradt sok üdítő és szeszes ital, így azt nem kell beszereznünk.

Zeneszolgáltatást Háner Robi és a felesége biztosítaná 45.000 forintért. Mindenki kapna egy üdvözlő italt, melyet a templomba járó lakosainktól szándékozom beszerezni sörünk és ásványvizünk van.

Március 7.-én lesz a nőnapi rendezvény, melynek megszervezésére Bettit kértem fel. Megkérlek, hogy ismertesd a programot.

Szomorné Sebők Bernadett képviselő: Eddig rétes volt a nőnapokon 800 forintért, de úgy gondoltuk, hogy valamilyen húsételt szeretnénk körettel biztosítani. 3 árajánlatot szereztem be, a legkedvezőbbet a Béczi Büfé adta 1700 Ft./fő összegben. A tálon lesz petrezselymes burgonya, csirke mell, egy fél zengővárkonyi szelet , rántott sajt, rántott gomba.

Dukai Zoltán polgármester : Nem tudom, hogy részvételi díjat szeretnétek e, eddig a sarlósiaknak ingyenes volt.

Mácsai Réka képviselő: Szerintem a sarlósiaknak csak a vacsoráért kellene fizetni. Aki nem vacsorázik, annak ingyenes lenne. A szennyvíz, ha összejön jelentős önerőt kíván. Mennyi az éves rendezvény költségünk?

Dukai Zoltán polgármester : A könyvtári szakfeladatra kapott pénzt szoktuk rendezvényekre szánni, ez 1,3 millió forint éves szinten, melyet pályázattal igyekeztem kiegészíteni. Szerintem a helyiektől alacsonyabb hozzájárulást kellene kérni, de rátok bízom az összeg meghatározását.

Szomorné Sebők Bernadett képviselő: A tombolán is befolyik 30-40000 forint, azzal is számolhatunk.

(rövid egyeztetés után)

Mácsai Réka képviselő:A helyieknek 800 Ft., a külsősöknek az egy főre jutó teljes költséget kellene megfizetni, mely önkormányzati támogatás nélkül 2500 forint.

( a képviselő-testület tudomásul vette a bejelentést)

Dukai Zoltán polgármester : Március 21.-én megyünk szervezett színházi látogatásra. A „Játék a kastélyban” című színdarabot fogjuk megtekinteni. A helyi lakosság hozzájárulása a nőnaphoz hasonló mértékben alakulna.

Március 4.-én lesz az együttes testületi ülés. Hozzávetőleg 18.-an leszünk. 5 órakor mi tartanánk egy rövid testületi ülést, fél 6-kor lenne az együttes ülés.

A képviselő-testület tudomásul vette a rendezvényekről szóló beszámolót.

Dukai Zoltán polgármester: Egy kérelem érkezett az Olaszi Iskolától, sí tábor támogatásához kérnének 10.000 Ft-ot.

A képviselő-testület 4 igen szavazattal (egyhangúlag) meghozta az alábbi határozatot:

# Szám: 5 / 2020. (II.06.) sz. határozat

**Tárgy: Sítábor támogatása**

H A T Á R O Z A T

Magyarsarlós Község Önkormányzata képviselő-testülete 4 igen szavazattal, egyhangúlag elhatározza, hogy 10.000 forint támogatást biztosít az Olaszi Általános Iskolának. (Szendrő Zoltán szervezőtanár részére)

Felelős: Polgármester

Határidő: értelem szerint

Dr. Jávorcsik Béla jegyző : A Pécsi Tankerület Központ megküldte az iskolai körzethatárokról szóló tájékoztatót. Magyarsarlós továbbra is az Olaszi Általános Iskolához tartozik.

Mácsi Réka képviselő: Esetleg majd el lehetne azon gondolkodni, hogy a későbbiekben ne kérjük-e Kozármislenyhez a csatlakozást.

Dr. Jávorcsik Béla jegyző : Jelenleg is oda viszik a szülők a gyerekeket, ahová szeretnék és van szabad hely. Ez a megkeresés csupán a kötelező felvételt biztosító iskola kijelölését tartalmazza, azaz ennek az iskolának mindenképpen fel kell vennie a gyereket, nem utasíthatja el. Ez egy véleményező határozat csupán. A döntést a Tankerület hozza meg.

Dukai Zoltán polgármester : Ezt mindenképpen meg kell fontolni, mert ha a gyerekek leszállnak a mohácsi úton és be kell gyalogolniuk az iskolához, ez balesetveszélyes, ezért a költségvetésünk terhére iskolabuszról és sofőrről is gondoskodnunk kellene. A körzethatár azt is jelenti, hogy az iskola köteles felvenni a körzeten belüli gyereket, még akkor is, ha „problémásnak” számít. Jelenleg a gyerekek 60%-a jár Olaszra 40% Pécsi iskolákba.

**Szám: 6 /2020. (II.06) sz. határozat**

**Tárgy: Iskolai körzethatárok véleményezése**

H A T Á R O Z A T

Magyarsarlós Község Önkormányzata képviselő-testülete a 20/2012. (VIII. 31.) EMMI rendelet 24. § (1) bekezdése alapján 4 igen szavazattal, egyhangúlag támogatja a Pécsi Tankerületi Központ TK/014/00178-2/2020. megkeresésében foglalt kijelölt iskolai körzetekről megküldött tervezetében foglaltakat.

Felelős: Polgármester

Határidő: haladéktalanul

Erről jegyzőkönyvi kivonaton értesül:

1./ irattár

2./ Pécsi Tankerületi Központ

Dr. Jávorcsik Béla jegyző: Megkeresett Gruber Tibor azzal a kéréssel, hogy szeretné megvásárolni a 132/2 helyrajzi számú ingatlant, amelyen az Önkormányzat javára 16 éve bejegyzett jelzálogjog szerepel. Utánanéztem, ez az ingatlan a Csoszi Bt. tulajdonában van, és ez nem más, mint a volt tehénistálló a falu végén. Az adónyilvántartásban semmiféle hátralékos tartozása nincs kimutatva a Csoszi Bt.-nek, sőt adózóként sincs már nyilvántartva, így a jelzálogjog bejegyzése alapját képező adótartozást vagy befizették, vagy elévült, így törölhető.

Mácsai Réka képviselő: Tudni lehet, hogy mit szeretne kezdeni az ingatlanon? Lehet korlátozni az állattartást ?

Dr. Jávorcsik Béla jegyző: Nem tudom mit akar kezdeni, szerintem ne találgassunk, kérdezzük meg tőle telefonon.

*(felhívja Gruber Tibort, aki elmondja, hogy még nincs konkrét terve, de valamilyen állatot szeretne tartani)*

Dr. Jávorcsik Béla jegyző: A múlt ülésen mondta el a települési főépítész, hogy az állattartásnak milyen szigorú feltételei vannak, de ezek teljesítése nem lehetetlen és minden lakosra ki kell, hogy terjedjen. Ez a döntés most a jelzálogjog törléséről szól.

**Szám: 7 /2020. (II.06) sz. határozat**

**Tárgy: Jelzálogjog törléséhez hozzájárulás**

H A T Á R O Z A T

Magyarsarlós Község Önkormányzata képviselő-testülete 4 igen szavazattal –egyhangúlag- hozzájárulását adja, hogy a Baranya Megyei Kormányhivatal Pécsi Járási Földhivatalnál nyilvántartott, Magyarsarlós, 132/2 helyrajzi számú, kivett 2 gazdasági épület megnevezésű ingatlan tulajdoni lapján a Magyarsarlós Községi Önkormányzatot megillető jelzálogjog (bejegyző határozat: 66415/2004. 12.18.) törésre kerüljön.

Felelős: Polgármester

Határidő: haladéktalanul

Erről jegyzőkönyvi kivonaton értesül:

1./ irattár

2./ Gruber Tibor képviselő

Dukai Zoltán polgármester: Amennyiben több kérdés, észrevétel, javaslat nincs, az ülést bezárom.

k.m.f.

 Dukai Zoltán Dr. Jávorcsik Béla

 polgármester jegyző